Il-Kummissjoni Ewropea - Stqarrija għall-istampa Il-Kummissjoni tiffirma programm tal-MES ta' għajnuna għall-istabbiltà ta' tliet snin għall-Greċja Brussell, I-20ta' awissu 2015 Tard nhar l-Erbgħa l-Kummissjoni Ewropea ffirmat il-Memorandum ta' Qbil (MtQ) mal-Greċja għal programm ta' għajnuna għall-istabbiltà ġdid. Il-Mekkaniżmu Ewropew ta' Stabbiltà (MES), il-firewall tal-Ewropa stabbilit fl-2012 b'risposta għall-kriżi finanzjarja globali, se jiżborża sa EUR 86 biljun f'self fit-tliet snin li ġejjin, bil-kundizzjoni li l-awtoritajiet Griegi jimplimentaw riformi biex jindrizzaw sfidi ekonomiċi u soċjali fundamentali, kif speċifikat fil-MtQ. Wara xhur ta' negozjati intensi, il-programm se jgħin biex titnaqqas l-inċertezza, jistabbilizza l- qagħda ekonomika u finanzjarja, u se jassisti lill-Greċja fir-ritorn tagħha lejn it-tkabbir sostenibbli bbażat fuq finanzi pubbliċi sodi, kompetittività mtejba, settur finanzjarju li jaħdem, il-ħolqien tal- impjiegi u l-koeżjoni soċjali. Kif stipulat f'Artikolu 13 tat-Trattat dwar il-MES, il-MtQ jagħti fid-dettall il-miri u impenji ta' riforma meħtieġa biex il-finanzjament tal-MES isir disponibbli. L-iżborż tal-fondi huwa marbut mal-progress fl-ilħiq ta' dawn il-miri u l-impenji. L-implimentazzjoni se tkun immonitorjata mill-Kummisjoni, flimkien mal-Bank Ċentrali Ewropew u, kull fejn possibbli, mal-Fond Monetarju Internazzjonali. Dan se jsir permezz ta' rieżamijiet regolari. Valdis Dombrovskis, il-Viċi President għall-Euro u d-Djalogu Soċjali, li ffirma l-MtQ f'isem il- Kummissjoni, qal: "Bl-appoġġ tal-programm, l-awtoritajiet Griegi għandhom l-opportunità li jġibu lura l-fiduċja reċiproka, l-istabbiltà finanzjarja u l-fiduċja, li huma kundizzjonijiet li jeħtieġ ikun hemm biex l-ekonomija Griega terġa' tikber. Issa huwa ż-żmien li r-riformi miftiehma jiġu implimentati mingħajr dewmien. Dan se jippermetti lill-Greċja ġġib lura l-kompetittività u tiżgura t- tkabbir ekonomiku sostenibbli." Il-Kummissarju Pierre Moscovici, responsabbli mill-Affarijiet Ekonomiċi u Finanzjarji, it-Tassazzjoni u d-Dwana, qal: "Il-konklużjoni ta' dan il-programm hija aħbar mill-aqwa għall-Greċja u l-Unjoni Ewropea kollha kemm hi, għax dan joħloq il-kundizzjonijiet għal iktar tkabbir, stabbiltà, investimenti u impjiegi. Billi jgħaqqdu is-solidarjetà mar-responsabbiltà, Greċja, il-membri l-oħrajn taż-Żona tal- Euro u l-Istituzzjonijiet qegħdin jiftħu kapitlu ġdid, ibbażat fuq ir-riformi, il-ġustizzja, u l-fiduċja reċiproka." Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal- Ħaddiema, qalet: "Il-Kummissjoni rat li tkun prijorità li fil-qalba tal-programmi ta' għajnuna ġodda jkun hemm aġġustamenti li huma soċjalment ġusti. Illum, għall-ewwel darba, dan l-impenn qegħdin inwettquh billi nivvalutaw bir-reqqa l-impatt soċjali tal-programm il-ġdid għall-Greċja u niżguraw li huwa soċjalment ġust u li f'kull ħin iħares lil dawk li huma l-iktar vulnerabbli." Il-Kummissjoni, timxi mal-Linji Gwida Politiċi tal-President Jean-Claude Jucker, bħala sieħba fin- negozjati, tat attenzjoni partikolari lill-ġustizzja soċjali tal-programm il-ġdid biex jiġi żgurat li l- aġġustament jiġi mifrux b'mod ekwu u li l-iktar nies dgħajfa fis-soċjetà jiġu mħarsa. Il-Kummissjoni llum qed tippubblika l-valutazzjoni tal-impatt soċjali tal-programm u tikkonkludi li, jekk jiġu implimentati kollha kemm huma u f'waqthom, il-miżuri previsti fil-programm se jgħinu lill-Greċja terġa' lura għall istabbiltà u t-tkabbir b'mod sostenibbli kemm finanzjarjament u kemm soċjalment, u se jikkontribwixxu biex jiġu indirizzati l-iktar bżonnijiet u sfidi soċjali pressanti fil-Greċja. Eżempji tal-fowkus tal-Kummissjoni jinkludu: l-introduzzjoni ta' skema ta' introjtu minimu garantit u l-għoti ta' kura tas-saħħa universali, l-iżgurar li l-isforz meħtieġ minn kulħadd ikun proporzjonali għad-dħul tagħhom, il-mira li jiġu ffrankati l-flus f'oqsma li ma jaffettwawx il-bwiet taċ-ċittadini ordinarji, bħalma hu t-tnaqqis tal-infiq fuq id-difiża, jew billi jiġu indirizzati l-ineffiċjenzi f'ħafna oqsma tan- nefqa pubblika, li jiġu indirizzati d-drittijiet stabiliti, bħat-tneħħija gradwali tat-trattament favorevoli ta' taxxa lis-sidien tal-vapuri jew il-bdiewa, jew patafjun eżenzjonijiet, pereżempju għal xi gżejjer ir-rati tal-VAT, jew ta' sussidji mhux ġustifikati, l-appoġġ lir-rwol tal-imsieħba soċjali u l-modernizzazzjoni tas-sistema tan-negozjar kollettiv, il-ġlieda kontra l-korruzzjoni, l-evażjoni tat-taxxa u x-xogħol mhux iddikjarat, l-appoġġ lil amministrazzjoni pubblika iktar trasparenti u effiċjenti, inkluż permezz tal-mixja lejn amministrazzjoni tat-taxxa iktar indipendenti, ir-riorganizzazzjoni tal-ministeri u l- introduzzjoni ta' rabta aħjar bejn is-salarji u r-responsabbiltajiet tax-xogħol. Fil-15 ta' Lulju, biex tikkomplementa l-programm u tagħtih l-aħjar ċans li jirnexxi, il-Kummissjoni ppreżentat Pjan għall-Impjiegi u t-Tkabbir għall-Greċja. Madwar EUR 35 biljun se jkunu disponibbli biex jiġu investiti fin-nies u n-negozji sal-2020. Billi r-rata tal-prefinanzjament inizjali għall- programmi ta' finanzjament għall-2014-2020 fil-Greċja tiżdied b'7 punti perċentwali, il-EUR 1 biljun tal-allokazzjoni għall-pajjiż jistgħu jsiru disponibbli iktar malajr biex ifornu l-flus minn qabel lill- proġetti kofinanzjati mill-UE. Il-Kummissjoni qiegħda wkoll tħejji l-offerta tagħha ta' assistenza teknika u għarfien espert, permezz tas-Servizz ta' Sostenn għar-Riforma Strutturali ġdid tagħha. Is-SSRS, stabbilit f'Lulju, se jservi bħala fus biex jiġi mmobilizzat l-għarfien espert mis-servizzi tal-Kummissjoni, l- amministrazzjonijiet tal-Istati Membri, u organizzazzjonijiet internazzjonali oħrajn biex jgħinu fit- tfassil u l-monitoraġġ tar-riformi. Fit-8 ta' Lulju 2015, ir-Repubblika Ellenika ("il-Greċja") għamlet talba uffiċjali għall-għajnuna għall- istabbiltà - fl-għamla ta' faċilità ta' self - lill-MES biex tintuża biex tissodisfa l-obbligi ta' dejn tagħha u biex tiżgura l-istabbiltà tas-sistema finanzjarja tagħha. Talba separata għall-assistenza finanzjarja ntbagħtet lill-Fond Monetarju Internazzjonali (FMI) fit-23 ta' Lulju 2015. Fit-12 u t-13 ta' Lulju, is-Summit taż-Żona tal-Euro ħa kont tas-sitwazzjoni u ħareġ dikjarazzjoni dettaljata dwar it-triq 'il quddiem. Fil-15 ta' Lulju u t-22 ta' Lulju, l-awtoritajiet Griegi għaddew bosta settijiet ta' leġiżlazzjoni, kif previst fid-Dikjarazzjoni tas-Summit taż-Żona tal-Euro. Fis-17 ta' Lulju, il-Grupp tal-Euro talab lill-Istituzzjonijiet biex jinbdew in-negozjati dwar MtQ li jagħti fid-dettall il-kundizzjonalità għal faċilità ta' assistenza finanzjarja li tkopri l-perjodu 2015-18 skont l-Artikolu 13 tat-Trattat dwar il-MES. Ix-xogħol twettaq mill-Kummissjoni Ewropea, flimkien mal-Bank Ċentrali Ewropew, u bil-kooperazzjoni mal-Fond Monetarju Internazzjonali u l-Mekkaniżmu Ewropew ta' Stabbiltà. Fil-11 ta' Awwissu, l-awtoritajiet Griegi u l-istituzzjonijiet laħqu ftehim fuq il-livell tal-persunal fuq il- MtQ, u l-ministri tal-finanzi taż-Żona tal-Euro endorsjawha politikament fl-14 ta' Awwissu. L-awtoritajiet Griegi għaddew sett ġdid ta' leġiżlazzjoni fl-14 ta' Awwissu (hekk imsejħa "azzjonijiet preliminari"). Wara l-approvazzjoni mill-parlamenti nazzjonali (fejn applikabbli), il-bord tal-gvernaturi tal-MES approva l-MtQ fid-19 ta' Awwissu. Dan ġie ffirmat mill-Kummissjoni, f'isem l-MES, kif ukoll mill- gvern u l-bank ċentrali tal-Greċja. Dan huwa t-tielet programm tal-MES wara dawk ta' Ċipru u Spanja. Ir-rwol tal-Kummissjoni Ewropea f'dawn il-programmi u s-sies legali tiegħu huwa stipulat u maqbul mill-Istati Membri fiż-Żona tal-Euro fit-Trattat dwar il-MES: - li tivvaluta l-bżonn u l-ġustifikazzjoni għall-għajnuna għall-istabbiltà; dan isir b'kuntatt mal-BĊE (ara l-Artikolu 13(1) tat-Trattat dwar il-MES). - li tinnegozja l-Memorandum ta' Qbil mal-Istat Membru inkwistjoni u tagħti d-dettalji dwar il- kundizzjonalità marbuta mal-assistenza finanzjarja; dan isir mill-Kummissjoni flimkien mal-BĊE u, fejn possibbli, flimkien mal-FMI (ara l-Artikolu 13(3) tat-Trattat dwar il-MES). - li tiffirma l-MtQ f'isem il-MES (ara l-Artikolu 13(4) tat-Trattat dwar il-MES). - li timmonitorja l-konformità mal-kundizzjonalità marbuta mal-faċilità ta' assistenza finanzjarja; dan isir mill-Kummissjoni flimkien mal-BĊE u, fejn possibbli, flimkien mal-FMI (ara l-Artikolu 13(7) tat- Trattat dwar il-MES). Id-dokumenti relatati kollha jistgħu jinsabu hawn. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_tiffirma_programm_tal-MES_ta__g_ajnuna_g_all-istabbilt__ta__tliet_snin_g_all-Gre_ja.pdf